Дин пэжым и гъуэгум ирокIуэ
Къэбэрдей-Балъкъэрым и муслъымэнхэм я VII отчёт-хэхыныгъэ зэIущIэ Налшык дэт Къэрал киноконцерт гъэлъэгъуапIэм гъатхэпэм и 14-м щекIуэкIащ. Абы кърихьэлIащ КъБР-м и Iэтащхьэм и Администрацэм и УнафэщI Къуэдзокъуэ Мухьэмэд, Правительствэм и УнафэщIым и къуэдзэ Битокъу Владимир, Парламентым и УнафэщIым и къуэдзэ Жанатаев Сэлим, УФ-м и Президентым и полномочнэ лIыкIуэу КИФЩI-м щыIэм и аппаратым и федеральнэ инспектор нэхъыщхьэу КъБР-м щыIэ Канунников Владимир, Дунейпсо Адыгэ Хасэм и тхьэмадэ Сэхъурокъуэ Хьэутий, Дунейпсо Ислъам миссием и унафэщI ПщыхьэщIэ Шэфихь, СНГ-м динхэм зэдай советым и тхьэмадэ Пашазаде Шейх-уль-ислъам Аллахшыкур, Кавказ Ищхъэрэм щыпсэу муслъымэнхэм я лэжьыгъэр зэзыгъэуIу советым и тхьэмадэ Бердиев Исмэхьил-хьэжы, Кавказ Ищхъэрэ республикэхэм я муфтийхэр, нэгъуэщIхэри.
Республикэм и муслъымэн зэгухьэныгъэхэм я лIыкIуэу 140-рэ зэIущIэм хэтащ. Абы къыщаIэта Iуэхугъуэ нэхъыщхьэхэм ящыщщ 2011 — 2015 гъэхэм КъБР-м и Муслъымэн IуэхущIапIэм и лэжьыгъэм хэплъэжыныр, республикэм и муфтийр, къадийр, ревизэ комиссэр хэхыжыныр, IуэхущIапIэм и уставым зэхъуэкIыныгъэ, дэщIыгъуныгъэхэр хэлъхьэныр.
ЗэIущIэр иригъэкIуэкIащ Кавказ Ищхъэрэ Ислъам университетым и ректор Чочаев Шарафутдин.
ЗэIущIэм и мандат комиссэмрэ секретариатымрэ хаха нэужь, псалъэ иратащ КъБР-м и Iэтащхьэм и Администрацэм и УнафэщI Къуэдзокъуэ Мухьэмэд. Ар къеджащ КIуэкIуэ Юрий зэIущIэм хэтхэм зэрызахуигъазэм.
КIэлъыкIуэу къэпсэлъащ Пашазаде Шейх-уль-ислъам Аллахшыкур.
— Си къуэшхэ, си шыпхъухэ! Азербайджаным и цIыхухэм къабгъэдэкIыу сэлам гуапэ фызохыж. ИкъукIэ гуапэ тщохъу Урысей Федерацэм муслъымэнхэм зэрызащIигъакъуэр. Дэ тфIэкъабылкъым языныкъуэ щIыналъэхэм къыщыхъуа зэщIэхъееныгъэхэр, абыхэм я зэранкIэ Iэпхъуэшапхъуэ хъуахэр. Азербайджаным и цIыхухэм яфIэкъабылщ Урысей Федерацэм Сири-ем «Ислъам къэралыгъуэ»-кIэ зэджэ щIэпхъаджащIэхэм ебэныным ехьэлIауэ щригъэкIуэкI Iуэхугъуэхэр. Абыхэм узэкъуэту фIэкIа уапэлъэщынукъым. Дэ Алыхьым и гъуэгу захуэм зыми дытришыфынукъым. Ди гум къинэжащ диным зи псэр щIэзытахэри. Абы къыхэкIыу и цIэр къизмыIуэу къысхуэгъэнэнукъым щIэпхъаджащIэхэм яIэщIэукIа ди къуэш лъапIэ ПщыхьэщIэ Iэнас. Абы и гъащIэр щIитащ дин пэжыр цIыхухэм ябгъэдэлъхьэным.
Дэ «хьэуэ» яжыдоIэ муслъымэн дунейм зэныкъуэкъуныгъэ къыхэзылъхьэну мурад зыщIахэм. Абыхэм я гугъэр и къежьапIэм щыгъэкIуэдын хуейщ. Мыхьэнэшхуэ зиIэщ цIыхубэмрэ властымрэ зэдэлэжьэныр. Алыхьым и фIыщIэкIэ Урысейми Азербайджанми апхуэдэ зэпыщIэныгъэхэр щыбыдэщ.
ИужькIэ утыкур хуит хуащIащ Бердиев Исмэхьил-хьэжы.
— Ди жагъуэ зэрыхъунщи, къару зэмылIэужьыгъуэхэр къыдоныкъуэкъу зэпэIэщIэ дащIыну — шиитрэ сунниткIэ зэхэгъэж дагъэщIыну. Ауэ ар абыхэм къайхъулIэнукъым. Ерыщу дапэщIэтын хуейщ зауэм, зэныкъуэкъуныгъэм къыхуезыджэ дэтхэнэми. Путин Влади-мир Сирием щригъэкIуэкI Iуэхугъуэхэм дрителъхьэщ.
Ди лъэпкъхэр зэмылIэужьыгъуэми, псоми зетхьэ диныр зыщ. ДызэрыщIэурэ зыдузэщIын хуейщ. Зым хэлъ фIыгъуэхэр адрейм зыхилъхьапхъэщ. Нобэ дыкъыщIызэхуэсар Дзасэжь Хьэзрэталий и лэжьыгъэм дагъуэ гуэр хуэтщIын щхьэкIэкъым, уставым къигъэувыр дгъэзэщIэн папщIэщ. КъБР-м и Муслъымэн дин IуэхущIапIэм и тхьэмадэм и лэжьыгъэр нэсу иужьрей илъэситхум ирихьэкIауэ къызолъытэ.
2011 — 2015 гъэхэм республикэм и Муслъымэн дин IуэхущIапIэм иригъэкIуэкIа лэжьыгъэм теухуауэ Дзасэжь Хьэзрэталий къэпсэлъащ.
— Си гуапэщ ди нобэрей зэIущIэм хьэщIэ лъапIэхэр, дин лэжьакIуэ цIэрыIуэхэр къызэрырихьэлIар. ФIыщIэ хэха хуэсщIыну сыхуейщ нэгъуэщI къэралым къикIа Пашазаде Шейх-уль-ислъам Аллахшыкур, — жиIащ абы. — Илъэситху ипэкIэ гуузу дунейм ехыжащ ди къуэш ПщыхьэщIэ Iэнас. Абы щыгъуэм сэ си пщэ къыдэхуащ мы жэуаплыныгъэшхуэ зыпылъ къулыкъур.
Иужьрей илъэситхум ди лэжьыгъэр хуэунэтIауэ щытащ ислъамым и суннит лIэужьыгъуэм ди республикэм зыщиужьыным, дин щIэныгъэншагъэр дгъэ-кIуэдыным, диныр зыIыгъхэм дадэIэпыкъуным, абыхэм я хуитыныгъэр тхъумэным. А зэманым къриубыдэу жыджэру щIалэ-гъуалэми дадэлэжьащ, социальнэ программэхэр къедгъэжьащ, ахэр зэрыдгъэзэщIэным дыхущIэкъуащ. Дин IуэхущIапIэм и лэжьакIуэхэр школхэм лекцэ къыщоджэ, щIэблэщIэм дин пэжыр гурагъаIуэ. НыбжьыщIэхэр мэжджытым къашэ. Ди IуэхущIапIэм и нэIэм щIэту мэлажьэ «Гъунэгъум дэIэпыкъу» волонтёр зэщIэхъееныгъэр. Абы хэтхэр куэдым сэбэп яхуэхъу. Лъэпкъ зэмылIэужьыгъуэхэм ящыщ сабйим зыгъэпсэхупIэ къахузыдогъэпэщ гъэмахуэм.
Илъэситхум къриубыдэу IуэхущIапIэм къызэригъэпэщащ зэIущIэ куэд. Ахэр хуэунэтIауэ щытащ диным и лэжьакIуэхэм я щIэныгъэм хэгъэхъуэным. Псом хуэмыдэу къыхэзгъэщыну сыхуейт къуажэхэм я Iимамхэм кърахьэлIэ лэжьыгъэшхуэр. Я улахуэр мащIэ дыдэми, IуэхущIапIэ тэмэмкIэ къызэмыгъэпэща яхэт пэтми, абыхэм я лэжьыгъэр дагъуэншэу ягъэзащIэ. Кавказ Ищхъэрэ ислъам университетыр илъэс зыбжанэ ипэкIэ къатиплIу зэтет, зыхуей-зыхуэфI псомкIи къызэгъэпэща унэм Iэпхъуащ. Абы фIы куэд къытхудокIуэ.
ЗэIущIэм хэтахэр едэIуащ КъБР-м и Муслъымэн IуэхущIапIэм и ревизэ комиссэм хэт Жолаев Абидин IуэхущIапIэм къыхэхъуа мылъкумрэ ар зытрагъэкIуэдам-рэ теухуауэ жиIам.
ЛIыкIуэхэм зэдэарэзыуэ тхьэмадэу иджыри илъэситху пIалъэкIэ хахыжащ Дзасэжь Хьэзрэталий. Апхуэдэу республикэм и къадийуэ къагъэнэжащ Мисиров Хъызыр.
Муслъымэнхэм я VII зэIущIэм къыщеджащ Къэбэрдей-Балъкъэрым исхэм зэрызыхуагъазэм.
Кавказ Ищхъэрэм ис муслъымэнхэм я лэжьыгъэр зэзыгъэуIу центрым и орденхэр, КъБР-м и Iэтащхьэмрэ Правительствэмрэ, ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ министерствэм, КъБР-м щыIэ УФСИН-м и щIыхь тхылъхэр, Афганистаным и ветеранхэм я зэгухьэныгъэм и медалхэр, КъБР-м и Муслъымэн IуэхущIапIэмрэ Абу Хьэнифэ и цIэр зезыхьэ Кавказ Ищхъэрэ Ислъам университетымрэ я щIыхь тхылъхэр зыхуагъэфэщахэм зэIущIэм щратыжащ.
ЖЫЛАСЭ Замир.
